

 LĒMUMS

Ādažos, Ādažu novadā

2024. gada 24. oktobrī **Nr.** **428**

**Par dalību Ukrainas pašvaldību apmācību un prakšu atbalsta programmā “TIPS4UA”**

Ādažu novada pašvaldība (turpmāk – Pašvaldība) 2024. gada 4. jūnijā saņēma Eiropas Reģionu komitejas (turpmāk – ERK) e-pasta vēstuli ar uzaicinājumu izteikt interesi dalībai Apmācību un prakšu atbalsta programmai Ukrainas pašvaldībām (angļu valodā “*Training and Internship Programme Support for Ukrainian Municipalities*”; saīsināti – “TIPS4UA”; turpmāk – Programma). Programmas izveidi ierosināja ERK izveidota Eiropas pilsētu un reģionu alianse Ukrainas rekonstrukcijai.

Programmas mērķis ir palielināt Ukrainas pašvaldību kapacitāti pašvaldības projektu sagatavošanas un īstenošanas pārvaldībā. Tās ietvaros Ukrainas pašvaldību politiskā vadība un ar investīciju projektu plānošanu un ieviešanu saistīti speciālisti dodas apmācībās, pieredzes apmaiņā un/vai hospitācijas vizītēs uz pašvaldībām Eiropas Savienībā (turpmāk – ES) izzināt vai nostiprināt virkni ar projektu realizēšanu un publisko pakalpojumu organizēšanu un nodrošināšanu saistītas kompetences, pārņemt atbilstošas labās prakses un apgūt pieredzi ES finansējuma piesaistē investīciju projektiem.

Programma tiks ieviesta trijos soļos.

* Pirmajā solī deleģētie Ukrainas pašvaldību speciālisti un politiskās vadības pārstāvji apgūs angļu valodu un vispārējo projektu pārvaldību ES. Šajā laikā tiek sagatavota un saskaņota darba programma uzņemošajā pašvaldībā.
* Otrajā solī Ukrainas pašvaldību speciālisti un politiskās vadības pārstāvji dodas stažēšanās, hospitācijas un/vai pieredzes apmaiņas vizītēs uz uzņemošajām pašvaldībām un darbojas saskaņā ar darba programmu.
* Trešajā solī Ukrainas pašvaldību speciālisti un politiskās vadības pārstāvji turpina darbu savās pašvaldībās pie projekta idejām, pie kurām darbs iesākts otrajā solī un iesaistās Projektu vadības prakses kopienā – pieredzes apmaiņas un kompetences stiprināšanas platformā.

Programmu kopumā ievieš un popularizē ERK sadarbībā ar Ukrainas – vietējo iespēju, atbildības un attīstības programmu (saīsināti – U-LEAD). Programmu konkrētā ES dalībvalstī koordinē un popularizē nacionālā mēroga organizācija (turpmāk – Ieviešanas partneris). ES pašvaldības pilda Uzņemošās organizācijas partnera lomu, uzņemot Ukrainas pašvaldību speciālisti un politiskās vadības pārstāvjus. Darbiniekus nosūtošā pašvaldība Ukrainā izvirza dalībniekus dalībai programmā.

Programmas pirmais solis norisināsies no 2025. gada martam līdz tā paša gada maijam. Otrais solis sāksies 2025. gada maijā un noslēgsies 2025. gada oktobrī. Trešais solis norisināsies 2025. gada oktobrī.

Programmas izmaksas sadalās pa Programmas ieviešanas partneriem. Programmas vispārējie ieviesēji sedz vispārējās Programmas ieviešanas un komunikācijas izmaksas. Programmas Ieviešanas partneris sedz Programmas popularizēšanas izmaksas tā darbības valstī un starptautiskās ceļošanas izmaksas Ukrainas pašvaldību speciālistiem un politiskās vadības pārstāvjiem, izmantojot U-LEAD piešķirto finansējumu. Darbiniekus nosūtošā Ukrainas pašvaldība apmaksā nosūtīto personu algas, ceļošanas izmaksas Ukrainā un tās kaimiņu valstīs, kā arī ceļojuma apdrošināšanu. Uzņemošā organizācija nodrošina, ja nepieciešams, darba vietas un sedz vietējās ceļošanas, izmitināšanas un ceļošanas izmaksas.

2024. gada vasarā ERK izsūtīja uzaicinājumu visiem tās biedriem izteikti interesi par Ukrainas pašvaldības pārstāvju uzņemšanu un vēlmi sadarboties. Biedriem bija jāatbild par savu interesi ERK līdz 2024. gada septembra beigām, bet vēl ir iespēja pieteikties līdz oktobra beigām. Atbildes vēstulē ir jāpievieno Pašvaldības parakstīts priekšlīgums (angļu valodā “Letter of intent”) un aizpildīta aptauja par Pašvaldību, tās esošo sadarbību ar Ukrainas pašvaldībām, tās pieredzi projektu īstenošanā, tematiskajām jomām, kurās Pašvaldībai ir laba prakse un plaša pieredze. Ņemot vērā atbildes vēstules iesniegšanas termiņu, lēmums ir jāpieņem steidzami. Pretējā gadījumā Pašvaldība nevarēs piedalīties šajā Programmā kā Uzņemošā organizācija.

Ādažu novada pašvaldība un Slobožanskes ciema padome Ukrainā 2022. gada 11. oktobrī noslēdza sadarbības līgumu (reģistrācijas numurs DVS ĀNP/1-10-12/22/119, turpmāk – Sadarbības līgums). Sadarbības līguma 3.1. punkts paredz, ka abas puses apņemas attīstīt pašvaldības darbinieku, iestāžu vadītāju, kultūras, medicīnas un izglītības darbinieku delegāciju, sporta, tūrisma un neformālu grupu apmaiņai, lai stiprinātu savstarpēji izdevīgas attiecības un gūtu pieredzi. Sadarbības līguma 3.3. punkts paredz, ka puses apņemas apmainīties ar informāciju par pušu investīciju potenciālu un sadarboties kopīgu starptautisko projektu īstenošanā.

Līdz ar to, ja Pašvaldība piedalīsies Programmā, tā uzņems Slobožanskes ciema padomes speciālistus un politiskās vadības pārstāvjus, pamatojoties uz Sadarbības līgumu. Pašvaldība jau ir iepriekš sadarbojusies ar Slobožanskes ciema padomi pieredzes nodošanā. Pašvaldības ieskatā būtu lietderīgi un solidāri turpināt stiprināt sadarbību un atbalstīt Slobožanskes ciema padomes attīstību un rekonstrukcijas centienus, nododot saistošu pieredzi ES finansējuma piesaistē. Slobožanskes ciema padome ir apstiprinājusi, ka vēlas sadarboties ar Pašvaldību Programmas ietvaros.

Pašvaldība vēlas laika posmā no 2025. gada maija vidus līdz 2025. gada septembra beigām uzņemt 3 Slobožanskes ciema padomes speciālistus un politiskās vadības pārstāvju delegācijas 2 līdz 3 personu sastāvā 2 līdz 3 dienu garumā. Delegāciju vizīšu laikā Pašvaldība nodos personām saistošu pieredzi un informāciju Slobožanskes ciema padomes vajadzībām un saskaņā ar tās attīstības plānošanas vai atkopšanās dokumentiem. Pašvaldības sagaidāmās izmaksas ir izmitināšanas izmaksas 3 naktīm un ēdināšanas izmaksas 2 maltītēm dienā. Savukārt pārvietošanās tiks nodrošināta sadarbībā ar Pašvaldības aģentūru “Carnikavas Komunālserviss”.

Dalība programmā atbilst novada Attīstības programmas (2021.-2027.) vidējā termiņa prioritātēm “VTP14: Attīstīta sadarbība ar citām pašvaldībām, iestādēm un organizācijām” rīcības virzienam “RV14.1: Sadarbības veicināšana ar citām pašvaldībām, iestādēm un organizācijām”, uzdevumam “U14.1.10: Īstenot sadarbību ar citām iestādēm”.

Pamatojoties uz Pašvaldību likuma 78. panta trešo daļu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības dalību Apmācību un prakšu atbalsta programmai Ukrainas pašvaldībām (saīsinājumā – “TIPS4UA”) uzņemošās organizācijas lomā sadarbības ar Slobožanskes ciema padomi stiprināšanā un tās attīstības atbalstīšanā.
2. Iekļaut ar Slobožanskes ciema padomes speciālistu un politiskās vadības pārstāvju delegāciju uzņemšanu saistītās ēdināšanas un izmitināšanas izmaksas 3000 *euro* vērtībā Ādažu novada pašvaldības Centrālā pārvaldes struktūrvienības “Attīstības un projektu nodaļa” 2025. gada budžeta tāmes projektā.
3. Attīstības un projektu nodaļai sadarbībā ar Administratīvo nodaļu organizēt Programmas īstenošanu Ādažu novada pašvaldībā un Slobožanskes ciema padomes speciālistu un politiskās vadības pārstāvju delegāciju uzņemšanu Programmas ietvaros.
4. Pašvaldības domes priekšsēdētājai parakstīt ar Programmas īstenošanu saistītos dokumentus.
5. Papildināt Attīstības programmas (2021-2027) Rīcības plāna uzdevumu “U14.1.10: Īstenot sadarbību ar citām iestādēm” ar jaunu pasākumu “Ā14.1.10.21. Dalība Ukrainas pašvaldību apmācību un prakses atbalsta programmā “TIPS4UA”” (atbildīgais – Attīstības un projektu nodaļa; izpildes termiņš 2024.-2025.; Finanšu resursi – ES fondu finansējums, pašvaldības finansējums; Iznākuma rādītāji – Ādažu novadā tiek īstenotas aktivitātes Ukrainas pašvaldību apmācību un prakses atbalsta programmas “TIPS4UA” ietvaros, uzņemot pieredzes apmaiņas programmā Ukrainas pašvaldības Slobožanskes pārstāvjus.
6. Pašvaldības izpilddirektoram veikt lēmuma izpildes kontroli

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU